[{"text_idx": "#000006", "text": "Taith Cymru yng Nghwpan y Byd ar ben ar o\u0302l colli o 3-0 yn erbyn Lloegr"}, {"text_idx": "#000007", "text": "Mae taith Cymru yng Nghwpan y Byd wedi dod i ben ar o\u0302l colli o 3-0 yn erbyn Lloegr."}, {"text_idx": "#000008", "text": "Lloegr sy\u2019n gorffen ar frig y grw\u0302p, ar o\u0302l dwy go\u0302l gan Marcus Rashford ac un gan Phil Foden."}, {"text_idx": "#000009", "text": "Ti\u0302m Rob Page sydd wedi gorffen ar waelod y grw\u0302p, gydag un pwynt yn unig ar o\u0302l y ge\u0302m gyfartal gyntaf yn erbyn yr Unol Daleithiau."}, {"text_idx": "#000010", "text": "Ar o\u0302l i\u2019r Unol Daleithiau guro Iran o go\u0302l i ddim, byddan nhw\u2019n mynd ymlaen i rownd yr 16 olaf hefyd."}, {"text_idx": "#000011", "text": "Byddai\u2019n rhaid i Gymru fod wedi curo Lloegr o bedair go\u0302l er mwyn drwodd, o ystyried y canlyniad yng nge\u0302m Iran a\u2019r Unol Daleithiau."}, {"text_idx": "#000012", "text": "Fe wnaeth Cymru ddal eu tir yn ystod yr hanner cyntaf, gyda\u2019r ddau di\u0302m yn ddi-sgo\u0302r ar hanner amser."}, {"text_idx": "#000013", "text": "Daeth unig gyfle gwirioneddol yr hanner cyntaf i Marcus Rashford, ond cafodd ei harbed yn llwyddiannus gan Danny Ward."}, {"text_idx": "#000014", "text": "Parhaodd y pwysau gan Loegr drwy gydol yr hanner cyntaf, gydag Ethan Ampadu yn atal cic rydd gyda 18 munud ar y cloc, ac ergydion eraill gan Phil Foden a Marcus Rashford yn methu."}, {"text_idx": "#000015", "text": "Neco Williams oedd y cyntaf i adael y cae yn sgil pryderon am gyfergyd i\u2019w ben, a daeth Connor Roberts ymlaen yn ei le."}, {"text_idx": "#000016", "text": "Ar ddiwedd yr ail hanner, llwyddodd Danny Ward i arbed peniad gan John Stones, a daeth cyfle cyntaf y ge\u0302m i Gymru gyda chic gan Joe Allen yn mynd dros y trawst."}, {"text_idx": "#000017", "text": "Cafodd Gareth Bale ei eilyddio ar ddechrau\u2019r ail hanner gydag anaf i linyn ei ga\u0302r, ac roedd cyflymder Brennan Johnson i weld yn fygythiad ar adegau."}, {"text_idx": "#000018", "text": "Ond daeth dwy go\u0302l i Loegr o fewn ychydig funudau tua dechrau\u2019r ail hanner, y gyntaf gan Rashford a\u2019r ail gan Foden ar o\u0302l croesiad gan Harry Kane, cyn i Rashford drechu Connor Roberts a sgorio am yr eildro."}, {"text_idx": "#000019", "text": "Daeth ergyd bellach i Gymru ar o\u0302l i Ben Davies orfod gadael y cae oherwydd anaf, gyda Joe Morrell yn dod ymlaen yn ei le."}, {"text_idx": "#000020", "text": "Er bod ambell gyfle wedi dod ar ddiwedd y ge\u0302m, gyda dwy ergyd mewn dau funud gan Kieffer Moore a Rubin Colwill aeth dros y trawst, ni lwyddodd Cymru i ffeindio cefn go\u0302l Pickford."}, {"text_idx": "#000021", "text": "Bu\u2019n rhaid i Joe Allen adael y cae ar o\u0302l 80 munud, a chyfle i Rubin Colwill, un o aelodau ieuengaf y garfan, ddod ar y cae."}, {"text_idx": "#000022", "text": "\u201cGutted dw i\u2019n credu yw\u2019r gair, mae pawb nawr, doedden ni ddim eisiau mynd mas,\u201d meddai Rubin Colwill wrth S4C ar ddiwedd y ge\u0302m."}, {"text_idx": "#000023", "text": "\u201cDyma yw\u2019r llwyfan mwyaf yn y byd ac mae\u2019r timoedd eraill yn arbennig."}, {"text_idx": "#000024", "text": "\u201cNi\u2019n devastated, ond dyna sy\u2019n digwydd ym mhe\u0302l-droed weithiau.\u201d"}, {"text_idx": "#000025", "text": "Nid un peth aeth o\u2019i le i Gymru yng ngemau\u2019r grw\u0302p, meddai Rubin Colwill, wrth gydnabod safon y bencampwriaeth."}, {"text_idx": "#000027", "text": "\u201cRydyn ni\u2019n wlad fach, does gennym ni ddim lot o bobol, ond mae\u2019r garfan sydd gennym ni\u2019n arbennig."}, {"text_idx": "#000029", "text": "Y Wal Goch yn canu\u2019r anthem i\u2019r ti\u0302m ar ddiwedd y ge\u0302m"}, {"text_idx": "#000030", "text": "\u201cYmlaen at fis Mawrth\u201d ac ymgyrch yr Ewros oedd neges Gareth Bale wrth siarad ar ddiwedd y ge\u0302m."}, {"text_idx": "#000031", "text": "\u201cRoedd hi\u2019n ge\u0302m heriol yn erbyn ti\u0302m safonol iawn, roedden ni\u2019n gwybod hynny o\u2019r dechrau,\u201d meddai\u2019r capten."}, {"text_idx": "#000032", "text": "\u201cRydyn ni\u2019n siomedig gyda\u2019r canlyniad, ond mae\u2019n rhaid i ni gofio ein bod ni wedi dod yn bell iawn i gyrraedd Cwpan y Byd ac mae\u2019n rhaid i ni fod yn falch o\u2019n hunain o fod yma."}, {"text_idx": "#000033", "text": "\u201cRydyn ni wedi rhoi 100% a rhoi popeth ar y cae. Byddan ni\u2019n gadael yr ystafell newid gyda\u2019n pennau ni\u2019n uchel."}, {"text_idx": "#000034", "text": "\u201cFydden ni wedi bod wrth ein boddau yn gwneud yn well \u2013 ond y realiti yw bod pe\u0302l-droed yn anodd ac mae angen edrych tuag at y dyfodol."}, {"text_idx": "#000035", "text": "\u201cMae\u2019r cefnogwyr wedi bod yn anhygoel \u2013 y rhai deithiodd mor bell, neu wyliodd adref. Rydyn ni\u2019n eu gwerthfawrogi nhw\u2019n fwy nag erioed."}, {"text_idx": "#000036", "text": "\u201cGobeithio y gwnawn nhw aros gyda ni ar gyfer dechrau ymgyrch yr Ewros ym mis Mawrth.\u201d"}, {"text_idx": "#000037", "text": "Y garfan yn diolch i\u2019r cefnogwyr"}, {"text_idx": "#000041", "text": "Cydlynydd Cydraddoldeb, Amrywiaeth a Gwrth-hiliaeth"}, {"text_idx": "#000044", "text": "Morgannwg yn disgwyl chwarae ar gaeau allanol yn 2023"}, {"text_idx": "#000045", "text": "Gw\u0302yl Cymru yn Neuadd Ogwen Bethesda\u2019n gyfle \u201ci bobol deimlo eu bod yn rhan o rywbeth mwy\u201d"}, {"text_idx": "#000046", "text": "All Joe Ledley a\u2019i daith iaith annog y genhedlaeth nesaf o siaradwyr Cymraeg?"}]